Document ID: 32013D0753

KOMISJONI RAKENDUSOTSUS,
11. detsember 2013,
millega muudetakse otsust 2012/226/EL raudteesüsteemiga seotud ühiste ohutuseesmärkide teise komplekti kohta
(teatavaks tehtud numbri C(2013) 8780 all)
(EMPs kohaldatav tekst)
(2013/753/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta direktiivi 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv), (1) eriti selle artikli 7 lõike 3 teist lõiku,
ning arvestades järgmist:
(1)
Komisjon andis Euroopa Raudteeagentuurile (edaspidi „agentuur”) direktiivi 2004/49/EÜ kohaselt volituse koostada ühiste ohutuseesmärkide kavand ja sellekohane ühiste ohutusmeetodite kavand aastateks 2011-2015. Pärast iga-aastast hindamist 2013. aastal esitas agentuur komisjonile oma soovituse ühiste ohutuseesmärkide kavandi teise komplekti muutmise kohta kooskõlas komisjoni 23. aprilli 2012. aasta otsusega 2012/226/EL raudteesüsteemiga seotud ühiste ohutuseesmärkide teise komplekti kohta (2). Käesolev otsus põhineb agentuuri soovitusel.
(2)
Kuna Bulgaaria, Rumeenia ja Slovakkia kohta puuduvad järjepidevad andmed, on nende riikide puhul riiklike kontrollväärtuste kehtestamisel seoses individuaalsete riskide teatavate kategooriatega algselt lähtutud andmetest, mis pärinevad aastatest 2004-2006 ja ei ole täiesti järjepidevad või teiste liikmesriikide riiklikest kontrollväärtustest. Praegu on võimalik kõnealuste kategooriate riiklikud kontrollväärtused järjepidevatest andmetest lähtudes ümber arvutada ja seega tuleks lisatud tabelites esitatud esialgsed riiklikud kontrollväärtused uutega asendada.
(3)
Horvaatia ühines liiduga 1. juulil 2013. Horvaatia raudteesüsteemide praeguse ohutustaseme kvantitatiivseks kindlakstegemiseks on riiklike kontrollväärtuste arvutamisel kasutatud sama metoodikat, mis teiste liikmesriikide puhul. Kõnealused riiklikud kontrollväärtused tuleks lisada otsuse 2012/226/EL lisasse.
(4)
Seetõttu tuleks otsust 2012/226/EL vastavalt muuta.
(5)
Käesoleva otsusega ettenähtud meetmed on kooskõlas direktiivi 2004/49/EÜ artikli 27 lõikes 1 osutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2012/226/EL lisa 1. jagu „Riiklikud kontrollväärtused” asendatakse käesoleva määruse lisas oleva tekstiga.
Artikkel 2
Käesolev otsus on adresseeritud liikmesriikidele.
Brüssel, 11. detsember 2013

Labels: 8
18
15